1 Abbates delegati a Capitulo iniungant, auctoritate Capituli, quod statuerint firmiter observari, condigne qui rebelles fuerint puniendo ; poenam tamen depositionis eorumdem reservent Capitulo generali. 2 Praeceptum Regulae de esu carnium districtius teneatur, nec nisi omnino debilibus et aegrotis, tam abbatibus quam ceteris ministrentur, et hoc semel in die, nisi circa graviter infirmantes dispensetur. Prior, subprior, vel qui conventum tenet, si hoc transgressus fuerit, tribus sextis feriis sint in pane et aqua. 3 Nulli omnino liceat depositum alterius alteri commodare, vel etiam in usus proprios expendere, sine licentia depositoris, nec a quoquam mutuetur pecunia, ut alteri commodetur. Nullus omnino nostri Ordinis commodet pecuniam alicui qui non sit de Ordine nostro. Quod si hoc aliquando sine gravi scandalo vitari non potest, provideat omnino qui hoc fecerit, ut ita caveatur indemnitati domus ; nec ex hoc damnum aliquod incurratur. Qui hoc transgressus fuerit, extra stallum abbatis maneat, si abbas fuerit, et omni sexta feria sit in pane et aqua, usque ad sequens Capitulum generale, pro hoc excessu veniam petiturus. Prior, subprior, cellearius, in quorum consilio factum fuerit, omni sexta feria sint in pane et aqua, usque ad sequens Capitulum generale. 4 Monachus vel conversus qui pro culpa sua vel inquietatione emittitur ad domum aliam, eundo et redeundo pedes vadat. Qui vero ab abbate pro quolibet negotio missus fuerit equitaturam ei provideat, si tamen equitando debet ire. 5 Sententiae eorum qui vadunt videre parentes suos, additur ut pedites eant. 6 Monachus de Berola qui de praecepto Capituli, Morimundo se praesentare debuit et non praesentavit, usque ad Nativitatem Domini Morimundum pedes veniat, et si venire contempserit, de Ordine expellatur. 7 Abbatiis quae  Spiritus Sanctus  et  Kyrie eleison  nominantur, patres abbates alia nomina imponant. 8 Abbas de Karazeto qui de mandato Capituli 60 obolos ad Capitulum deferre debuit et non fecit, si sententia ei innotuit, pro contemptu mandati, tribus diebus sit in levi culpa, uno eorum in pane et aqua ; et eosdem obolos sequenti Capitulo reddat. Abbas de Spina hoc ei denuntiet. 9 Abbates Vallis bonae et de Bardona qui Capitulo nuntiare debuerunt quid actum esset de *abbate* de Mathaplena et minime nuntiaverunt, scriptam super hoc poenitentiam agant, videlicet ut tribus diebus sint in levi culpa, uno eorum in pane et aqua. 10 Abbas de Hozhet usque ad Pascha reddat ex integro domino Tusculano quod mutuo ab ipso accepit, et quia sicut debuit non persolvit, in Capitulo veniam petat. Abbas de Blacen hoc ei denuntiet. 11 Conversus de Insula, Nerpaudus nomine, qui multa dicitur agere contra Ordinis puritatem, usque ad festum Omnium Sanctorum Cistercio se praesentet, et si inobediens fuerit, de Ordine expellatur, non reversurus nisi per generale Capitulum. Abbas Sancti-Benedicti hoc ei denuntiet. 12 Abbati Savigniaci districte praecipitur ne in abbatiis monialium usque annum aliquam recipiat. Quod si transgressus fuerit, omni quarta et sexta feria sit in pane et aqua. 13 Subprior Altae cumbae qui noluit sotulares dare servienti Ordinis, tribus diebus sit in levi culpa, uno eorum in pane et aqua. 14 De abbate de Vaulrebarch qui in conversum minus discrete manus dicitur iniecisse, committitur patri abbati, qui, si ita invenerit, digne corrigat. 15 Inhibetur abbati de Roseriis novam abbatiam construere iuxta Mascon. 16 Conversus stabularius Boni radii qui abbates et cursores eorum a saecularibus captos duci fecit, et 20 sol. redimi, Cistercium veniat, cum quantitate pecuniae, satisfacturus et non reversurus nisi per generale Capitulum. 17 Abbas de Mercaria in Portugallia de quo anno praeterito dictum est quod si infra Pascha Cistercium non veniret, sciret se esse depositum et non venit, cum ei innotuerit mandatum Capituli, pro deposito habeatur. Abbas de Spina hoc ei denuntiet. 18 Abbas Vallis Dei in Hispania qui hoc anno filiam suam non visitavit, sententia Capituli puniatur, et tribus diebus sit in levi culpa, uno eorum in pane et aqua. 19 Conversi de Valle-Sanctae-Mariae qui in scandalum Ordinis et monasteriorum totius viciniae, bibunt vinum in grangiis, ulterius bibere non praesumant, alioquin conspiratorum sententia feriantur. 20 De monacho de Bexelea de quo dicitur quod contra regnum Franciae aliquid attentaverit, abbati Claraevallis committitur, qui secundum latam sententiam, si reus inventus fuerit, eum puniat. Et de Oliverio priore Sanctae-Mariae idem faciat, si inventus fuerit deliquisse. 21 Abbas de Malros qui hoc anno non venit ad Capitulum, sententiae Capituli subiaceat, donec Cistercio se praesentet. Abbas de Valle-Dei hoc ei faciat munitari. 22 Abbates Vallis bonae et Sancti-Andreae in Hispaniis et de Warven in Suetia et de Lugna in Polonia, et de Scala-Dei, de Berdonis et de Benedictione Dei, de Bono fonte, de Follans, et de Flora, qui hoc anno non venerunt ad Capitulum, cum venire deberent, sententia Capituli generalis puniantur, donec Cistercio se praesentent. Abbas de Sacramenia, Hispanis ; abbas de Gimont, Gasconibus, abbas de Scoprovinica, Poloniis ; abbas de Spina, Vallis bonae et Sancti-Andreae, abbatibus hoc denuntient. 23 Abbas de Longo-Villari qui in dedicatione basilicae suae ingressum mulieribus sustinuit ultra quam indultum est a Capitulo, sex diebus sit in levi culpa, uno eorum in pane et aqua. Conventus, si non reclamavit, uno die sit in pane et aqua. 24 Abbati de Bonaude districte praecipitur ut infra festum Omnium Sanctorum sic componat cum Burgensibus Sancti-Aegidi qui de eo plurimum conqueruntur, ne clamor eorum super hac de re ulterius audiatur ; alioquin omni sexta feria sit in pane et aqua, et extra stallum abbatis maneat donec ad plenum condigna fiat restitutio Burgensibus praefatis. Prior et cellerarius similiter puniantur. 25 Abbates de Roseriis et de Balerna qui post completorium cum monachis et conversis fregerunt silentium contra statutum Regulae, uno die sint in pane et aqua, et tam ipsi quam ceteri, praecepta Regulae de facili non omittant. 26 Querela de Rege Portugalliae qui in multis affligit Ordinem, committitur domino Cistercii qui procuret ut personae authenticae ex parte ipsius regem conveniant et inducant ad amorem Ordinis et reverentiam ampliorem ; sed et Domino Papae ut sic dicto regi dignetur scribere ut a vexationibus iam dictis se compescat. 27 Querela abbatum de Claustro et Sconaugiae, committitur abbati de Eurebac, qui sic componat inter eos, ut et charitas Ordinis conservetur, et domus quam misericorditer aliis de charitate providet supra modum non gravetur. 28 Querela Arnuphi Canis de monachis de Querchetele qui lanam suam praevendiderunt, committitur abbati de Fontanis qui pactione quam habet filia eius quam praediximus cum praedicto Bergense faciat, auctoritate Capituli generalis, firmiter observari, et quia praesumpsit, sequenti anno veniat ad Capitulum, super hoc veniam petiturus. Abbas de Valle-Dei hoc ei denuntiet. 29 Querela abbatis de Mera contra abbatem de Karrazeto, committitur abbatibus de Spina et de Morerola auctoritate Capituli terminanda. 30 Querela de Bello-becco et Fulcardi montis, committitur abbatibus Savigniaci et Ursi-campi, auctoritate Capituli terminanda. 31 Querela abbatum Vallis clarae et de Valle regis iterum committitur abbatibus Ursi campi et Longi pontis, ut inspectis diligenter instrumentis utriusque partis, querelam ipsam ita compescant, ne propter hoc ad Capitulum ulterius recurratur. 32 Quaerela abbatum Novi castri et de Sonebone, committitur abbatibus de Alta sylva et de Parix, et de Uterina valle, auctoritate Capituli terminanda. 33 Quaerela de Becco et de Cliva, committitur abbatibus de Varvelee, et de Karreria ut compositione inter easdem domos primitus factam, auctoritate Capituli faciant firmiter observari. 34 Querela Petri civis Londonensis et quorumdam Bergensium contra abbatem de Straflur, committitur abbatibus de Neth, de Kingesud, de Combrimer et de Bilduaus qui querelas ipsas ita compescant, sicut viderint expedire. 35 Committitur abbati Fossae novae ut suggerat Domino Papae de abbate de Luena qui, occasione litterarum Domini Papae, praedicationi et vagationi intendit et domus suae providentiam omittit. Item scribat de episcopo Liflandren qui dicit se tali auctoritate Domini Papae fungi, quia monachos vel conversos nostros sibi liceat sine licentia abbatum assumere et secum adducere. 36 Querela abbatum de Commaloen contra abbatem de Begar, committitur abbatibus Savigniaci et de Buzeio, et de Veteri villa, auctoritate Capituli terminanda. 37 De abbate de Albeniaco qui dicitur habere garciones in refectorio et in coquina et in multis aliis accusatur, committitur abbati patri et abbati de Buliis qui rem diligenter inquirant, et tam in capite quam in membris, auctoritate Capituli, quae corrigenda cognoverint, digne corrigant. 38 Querela abbatis Sancti-Sulpitii contra abbatem de Casania filium suum committitur abbati Pontiniaci auctoritate Capituli terminanda. 39 Querela inter domum de Firmitate et de Fontineto, committitur domino Cistercii et abbati Claraevallis, auctoritate Capituli terminanda. 40 De cellerario et converso Sancti-Anasthasii qui minus sufficientem annonam ministraverunt abbati Fontis Danielis et converso abbatis minas et convitia irrogaverunt, committitur abbati Fossae novae qui rem diligenter inquirat, et si ita invenerit, auctoritate Capituli corrigat. 41 Querela abbatum de Quintiaco et de Fonteneto committitur domino Cistercii et abbati Claraevallis, qui compositionem prius factam temperent sicut viderint expedire. 42 De cellerario Fonteneti qui, ut dicitur, segetem in campo de Firmitate subverti fecit, et aliquid superseminari, et de grangia quae aedificatur iuxta grangiam de Maceriis committitur abbatibus Bellae vallis, Albae ripae et de Tulleio, qui rem diligenter inquirentes corrigant et ordinent sicut viderint expedire. Eisdem committitur querela Burgensium Belnensium contra domum Fontineti. 43 Querela abbatum de Petrosa, Cadunii et de Buscanio, committitur abbatibus de Bonoloco, de Albis petris et de Columba, auctoritate Capituli terminanda. 44 Abbatibus de Pinu et de Gratia Dei committitur de monacho de Castellariis qui dicitur vinum diu vendidisse in domo infamis mulieris ; qui diligenter inquirant, et si tantum excessum invenerint, corrigant et emendent. 45 Abbati Morimundi committitur ut domui Francarum super debitis ita provideat ne super hoc querimonia ulterius ad Capitulum deferatur. 46 Petitio abbatis Sanctae Crucis de abbatia transferenda committitur abbati Morimundi, qui de hoc ordinet, disponat, sicut viderit expedire. 47 Petitio fratrum de Calatraven, committitur domino Cistercii et abbati Morimundi qui ordinent sicut viderint expedire ; in praesenti tamen conceditur eis ut in domibus Ordinis nostri stent in retro choro vel in *presbyterio* In infirmitoriis aut in loco separato eis honeste serviatur ita tamen ut quamdiu in abbatiis sunt, cappas habeant, et haec sententia inter definitiones scribatur. 48 Abbatibus de Rivals, de Gardone et de Varvelia committitur ut 25 marchas et 8 sol. et 4 stellingos qui pro interdicto Angliae expensi sunt per abbatias Angliae colligant, et infra Pascha Claramvallem reportentur, Cistercio unde sumpti sunt usque ad sequens Capitulum generale persolvendi. 49 Querela quae vertitur inter abbates Grandisylvae et Gimundi super quibusdam pasturis, abbatibus Boni fontis et Bellaeperticae quibus anno praeterito commissa fuerta, iterum committitur, auctoritate Capituli terminanda. 50 Petitio abbatum Walliae qui petunt ut singulis annis veniat aliquis eorum ad Capitulum, et non veniant simul, committitur abbati Claraevallis qui disponat et ordinet sicut viderit expedire. 51 Abbati de Sancto-Prudentio conceditur ut pro privilegio obtinendo ad Curiam pergat vel mittat. Hoc ipsum conceditur abbatibus de Sanzeda et Aquilarum. 52 Abbati de Pinu conceditur ut anniversarium Regis Richardi in domo sua fiat, sedendo tamen. 53 Conceditur abbati S. Thomae ut festum XII lectionum fiat pro Bta. Margareta in domo sua. 54 Abbati Caroliloci conceditur ut in domo sua dies anniversarius Domini Bituricensis agatur. 55 Vigilia Stae Crucis, abbates convenientes ad Capitulum intrent Cistercium semel, sicut in die Stae. Crucis commessuri post Nonam, nec eo die liceat intrare alicui qui non sit de Ordine nostro. Quod si dies dominicus fuerit, circa Nonam veniant, coenaturi post Vesperas, in crastino mane post missam Capitulum intraturi. 56 Inter Pentecosten et Capitulum conveniat Dominus Cisterciensis cum quatuor primis abbatibus et aliis quos duxerint evocandos ad tractandum de negotiis Ordinis. Porro dies et locus quo debeant convenire, in visitatione Cistercii definietur. 57 Abbates ad Capitulum venientes vel inde redeuntes in grangia de Estormir recipiantur ; et si ad aliam de Aringinx diverterint in die qua solebant in ea recipi, nihil eis ministrabitur. 58 Querela de Nugariis et de Mathaplana iterum committitur abbatibus de Subraude et de Ursaria auctoritate Capituli terminanda. Abbas de Ursaria qui renuntiare debuit quid actum esset et non renuntiavit, statutam super hoc poenam sustineat, scilicet tribus diebus sit in levi culpa, uno eorum in pane et aqua. Abbas de Mera hoc ei denuntiet. 